Октопода се брани с Пеевски | webcafe.bg
Webcafe.bg, по БГНЕС, Правен свят , 24.02.2014, 12:54 (обновена 24.02.2014, 18:33)
Алексей Петров бе пуснат под гаранция, за да се лекува в чужбина
Адвокатите на бившата барета Алексей Петров поискаха отвод на съдия Румяна Ченалова по знаковото дело "Октопод", съобщи "Правен свят". Защитата на Петров се позова на "скорошни изявления" на депутата от ДПС Делян Пеевски, според когото бившият вътрешен министър Цветан Цветанов имал интерес точно Ченалова да води важното дело.Прокуратурата опонира, че изявленията на един народен представител не могат да бъдат използвани като аргумент пред съда, защото по тази логика всички изприказвани думи могат да блокират съдебните процеси. Те обвиниха защитата на Петров в „селективно приложени изявления" с думи на Пеевски, събрани във впечатляващите две папки.Когато ГЕРБ бяха на власт, Цветан Цветанов сочеше това дело като пример за борбата им с организирана престъпност. В последно време двамата с Пеевски водят медийна престрелка, обвинявайки се взаимно в натиск над прокуратурата, което главният прокурор Сотир Цацаров на няколко пъти отрече.Защитата на Октопода изтъква като аргумент интервюто на Делян Пеевски пред агенция "ПИК", където той разказва как Цветанов помолил Цацаров да спре разследване от Македония срещу Ченалова, защото му била важна. Срещу нея се води разследване за източване на 2.5 милиона долара от държавния тютюнев холдинг - "Македония табак", като тогава тя работила като адвокат."Останах с усещане, че Цветанов е в някаква договорка с тази съдийка. На това главният прокурор отсече, че няма как да приеме. Отсече го остро и Цветанов видимо се изнерви", твърди в интервюто Пеевски.Самата Ченалова коментира, че Цветан Цветанов никога не й оказвал натиск и че никога не се е срещала с него, но веднага бе привикана от Етичната комисия на Висшия съдебен съвет.Процесът срещу Алексей Петров, Антон Петров, Марчело Джотолов, Кирил Топалов, Янко Попов и Цеко Йорданов продължава вече почти две години. Днес е поредното заседание по него, което беше отложено заради изслушването на съдия Ченалова във ВСС.Съдия Румяна Ченалова отказа да си направи отводСъдия Ченалова обаче отказа да си направи отвод по делото. Тя отхвърли всички обвинения в пристрастност, с които адвокатите на основния подсъдим Алексей Петров поискаха оттеглянето й.Пеевски твърди, че Цветанов дал да се разбере, че държи именно тя да финализира процеса срещу Алексей Петров.Според Ченалова, това не може да е основание за отвод, защото става дума за правото на две лица да упражняват конституционното си право на свободно слово. По думите й няма никакви доказателства, че тя е търсила помощ от Цветанов, както и че е поемала насрещен ангажимент за крайния финал на мегаделото "Октопод".Румяна Ченалова припомни, че съдебният състав е от петима души, така че няма как тя еднолично да реши изхода от процеса. Съдията от Софийския градски съд беше категорична, че ако се оттегли от делото, това би означавало занапред всеки да може да поиска смяна на съдия чрез публикация, която не почива на достоверни данни.
Oще: алексей петров дело мвр октопод прокуратура сгс цветан цветанов Още от Newscafe